謹次韻和呈垂覽拙詩之作
作者：江休復
朝代：宋

paragraphs: 朝躋天門路，暮宿白雲杪。
超然六合外，如翼鸞風矯。
運眸極遐曠，收念息奔擾。
盤盤上絕頂，獨立顥氣表。
天壁涌神泉，玉龜泳靈沼。
凌奧無螫蟲，集灌盡百鳥。
勝景窮賞踐，陳迹嗟緬眇。
接遯終焉托，真仙事殊窅。
雲露相飄颻，塵途忘湫湫。
躡屐游已屢，操觚才患少。
思軋幾沉伏，神馳空縹緲。
謝客興不淺，尚子計未了。
何時出塵籠，重看衆山小。